Aanval op joernalis veroordeelDie Suid-Afrikaanse Nasionale Redakteursforum (Sanef) het die aanval op ŉ joernalis in die Oos-Kaap as “skrikwekkend” bestempel. Zolile Menzelwa, ŉ verslaggewer by die weeklikse koerant The Rep in Queenstown, is glo Sondagaand deur twee mans aangeval. Hulle het glo op sy bors gestaan en ŉ baksteen op sy enkel laat val. Die twee mans het Menzelwa glo gewaarsku om nie meer stories oor die burgemeester te skryf nie. Sanef sê dit dui daarop dat die aanval polities gemotiveerd was. Menzelwa het die saak aangemeld maar kon nie ŉ klag aanhangig maak nie aangesien hy nie sy aanvallers kan identifiseer nie. Sanef sê die aanval op Menzelwa kom na ŉ reeks aanvalle op joernaliste wat verslag gedoen het oor die stakings in die Wes-Kaap die afgelope paar weke. “Hierdie voorvalle dui op ‘n ongevraagde vyandigheid teenoor die media en joernaliste, wat hul professionele pligte uitvoer om die publiek ingelig te hou. ”